kardosdrur/scandi-wiki huggingface dataset:
Levanger

Levanger er en by og kommune i Trøndelag fylke i Norge. Den grænser i nordøst til Verdal, i syd til Stjørdal og i vest til Frosta. Over Trondheimsfjorden ligger Inderøy. 

Byen ligger centralt med både havn ud til fjorden, Europavej E6 til Jämtland i Sverige og Trondheim i syd.

Kommunen er et resultat af kommunesammenlægningen i 1962 og 1964. 1. januar 1962 blev bykommunen Levanger og landkommunerne Skogn, Åsen og Frol slået sammen til landkommunen Levanger. 1. januar 1964 blev Ytterøy indlemmet i Levanger.

Geografi 
Levanger ligger ved en arm af Trondheimsfjorden og selve bykernen ligger ved et lille sund, som går gennem området rundt om byen. Mod nord, øst, og syd er der store landbrugsområder med flere småbyer som Mule, Okkenhaug, Markabygda, Skogn og Åsen. Mod øst og syd er der desuden også store skov- og fjeldområder med Hårskallen (735 m.o.h.) som det højeste punkt, der ligger i Frolfjellet.

Erhvervsliv 

Hovederhvervet i kommunen er landbrug med sine 120 km² med landbrugsareal. Den vigtigste industrivirksomhed i Levanger kommune er Norske Skogs papirfabrikk i Skogn, som har omtrent 650 ansatte.

Historie 

Byen har opnået formel bystatus to gange, først fra 1836 og frem til kommunesammenlægningen i 1962, derefter igen i 1997.

Det findes spor af handel i Levanger-området helt fra jernalderen. Levanger harr således fra gammel tid været kendt som en handelsby, som har haft traditioner for handel med Jämtland og Nordland. Disse traditioner opretholdes med det årlige historiske marked, Marsimartnan, som afholdes i februar/marts.

Raud Vinter 
Fra 9. september til 1. oktober 2006 blev teaterforestillingen Raud Vinter (da. Rød Vinter) for første gang opført på Levanger Torv. Forestillingen er en historisk fortælling om konflikten mellem fattigfolket i Levanger og Levangers borgerskab, baseret på Torvald Sunds fortolkning af de dramatiske hændelser tre dage i februar 1851. Disse begivenheder går også under navnet Levangeroprøret. Oprøret blev udløst af arrestationen af den gennemrejsende Thrane-agitator Carl Johan Michelsen, leder for en af de tidlige norske arbejderbevægelser, Thranebevægelsen. Til sidste blev militær fra Rinnleiret i Verdal indkaldt for at slå opstanden ned. Hændelserne blev omtalt i The Times og i Le Figaro.

Kilder

Eksterne henvisninger 

 Kort over Levanger 
 Kultur i Levanger på kortfra Kulturnett.no 

Kommuner i Trøndelag
Kommuner i Nord-Trøndelag
Cittaslow
Danmarks Naturfond

Danmarks Naturfond er en fond som blev stiftet i 1967 af Danmarks Naturfredningsforening. Fonden har til formål at bevare landskabelige og kulturhistoriske værdier, at beskytte dyre- og planteliv og at sikre rekreative områder for befolkningen ved erhvervelse og drift af fast ejendom, samt at yde støtte til fredningsformål.

Fonden får midler fra indsamlinger, gaver og arv. Den ejede i 2016 i alt 16 ejendomme med naturområder på i alt mere end 600 hektar. Fonden er erhvervsdrivende. Den har hovedsæde på Skovsgaard Gods på Langeland hvor den driver økologisk landbrug. På godset er også et besøgscenter og en økologiske cafe og Langelands Museum har udstillinger (vogn-, skovbrugs- og tyendemuseum).

Ejendomme som fonden ejer 
 Rubjerg Knude nord for Løkken (11 hektar)
 Højris Mølle ved Sønderup Å i Himmerland nær Års (60 hektar)
 Langå Egeskov, græsningsegeskov ved Langå (14 hektar)
 Vrøgum Kær, rigkær vest for Varde (13,5 hektar)
 Jordløse Bakker, overdrev på Sydvestfyn (15 hektar)
 Longelse Bondegårdsskov på Langeland (8,5 hektar)
 Skovsgaard Gods, herregård på Langeland (387 hektar)
 Gadevang Mose ved Gadevang nord for Hillerød (6,5 hektar)
 Syvstjernen ved Hareskoven nord for København (460 m²)
 Maglebjerg, bakke nord for Stenlille ved Sorø (3.200 m²)
 Munks Banke, familiegravsted ved Kalvehale på Sydsjælland (1,3 hektar)
 Helligdomsklipperne ved Gudhjem, Bornholm (25 hektar)
 Allindelille Fredskov ved Ringsted (ca. 65 ha)
 Bjørnemosen ved Bundsbæk Mølle og Bundsbæk Naturpark ca. 6 km. nord for Skjern (ca. 5,58 ha)
 Døndalen på Bornholm (37 ha.) 
 Elbækengen ved Tryggevælde Å syd for Køge
 Gryet  ca. 4 km vest for Nexø på Bornholm.
 Bjerlev Hede ved Jelling (8 ha)

Eksterne henvisninger 
 Danmarks Naturfond

Naturfond
Etableret i 1967
Naturfond
Parlamentarisk grundlag

Et parlamentarisk grundlag er i Danmark betegnelsen for det parti eller de partier, som ved sin støtte til en mindretalsregering sikrer, at den ikke har et flertal imod sig i den pågældende parlamentariske forsamling. Rollen som parlamentarisk grundlag er meget lig rollen som støtteparti, men et støtteparti behøver ikke udgøre det parlamentariske grundlag. Det er først, når et parti er nødvendigt for at skabe flertal, at det får rollen som parlamentarisk grundlag. 

Det parlamentariske flertals rolle er først og fremmest at fungere som en sikkerhed for, at regeringen ikke kommer i mindretal. Hvilket i Folketinget vil sige, at man hele tiden kan "tælle til 90 mandater". Men i sagens natur er den rolle ikke interessant, med mindre det udløser politisk indflydelse. Der vil således ofte være tale om, at det parlamentariske grundlag kræver at få afgørende indflydelse på forlig, aftaler og lovgivningen i almindelighed. 

Samarbejdet mellem det parlamentariske grundlag og den siddende regering kan både være meget løst eller så tæt, at der næsten er tale om at det parlamentariske grundlag er en del af regeringen. Der kan med andre ord være tale om alt fra at et eller flere partier blot stiltiende accepterer regeringen til en situation hvor næsten al regeringens politik vedtages med støtte fra det parlamentariske grundlag.

Det parlamentariske grundlags rolle i dansk politik
Danmark har fra 1968 og frem været ledet af mindretalsregeringer, hvilket har nødvenddiggjort et parlamentarisk grundlag til enten højre eller venstre for regeringen. 

Fra november 2001 til november 2011 har Anders Fogh Rasmussens og Lars Løkke Rasmussens VK-regeringer haft Dansk Folkeparti som parlamentarisk grundlag, og i modsætning til tidligere har regeringen haft et meget tæt samarbejde med sit parlamentariske grundlag. 

Under Poul Nyrup Rasmussens (S) regeringstid udgjorde SF og Enhedslisten det parlamentariske grundlag, men der var tale om et noget mere løst samarbejde, idet store dele af politikken, herunder finanslove, blev vedtaget med den daværende borgerlige opposition.

Efter valget 15. november 2011 blev Enhedslisten atter parlamentarisk grundlag. Denne gang for SRSF-regeringen. I forbindelse med regeringens indgåelse af et skatteforlig med den borgerlige opposition i juni 2012 meldte Enhedslistens politiske ordfører Johanne Schmidt-Nielsen imidlertid ud, at partiet ikke længere er støtteparti og dermed parlamentarisk grundlag for regeringen.

Referencer

Politik
European Professional Football Leagues

European Professional Football Leagues (eller EPFL) er en interesseorganisation, som blev stiftet i 1997 under navnet Association of the European Union Premier Professional Football Leagues (eller EUPPFL) og skiftede senere navnet ud med det nuværende. Organisationen repræsenterer de førende professionelle fodbold ligaer i Europa, hvilket inkluderer flere hundrede professionelle fodboldklubber, der via en formel aftale med UEFA har fem EPFL repræsentanter i Professional Football Committee (en UEFA komitee, som består af ligaer) og gennem den nyligt dannede UEFA Leagues and FIFPro Panel. Det administrative kontor (siden 2004) ligger i Nyon, Schweiz og den nuværende formand er Premier Leagues formand Sir David Richards, mens general manager er Emanuel Macedo de Medeiros.

Gruppen ønsker at opnå større kontrol med hvordan både UEFA og FIFA afvikler deres internationale turneringer og har tidligere talt om at danne deres egen europæiske turneringer udenom UEFA. EPFL ønsker at få plads i UEFA og FIFAs executive committees, da medlemmerne ikke føler de bliver anerkendt og hørt til trods for at 88% af fodboldens indtjening kommer fra de nationale ligaer. Hvorimod G14s indflydelse er på retur efter UEFAs dannelsen af European Club Forum, så er EPFLs indflydelse og ønsker derimod steget de seneste par måneder – blandt andet gennem Premier Leagues underskrivelse af en lukrativ tre-årig tv-aftale.

EPFLs medlemmer 
EPFL repræsenterer i øjeblikket godt 600 professionelle fodboldklubber i 15 nationale ligaer. En national professionel liga inkluderer generelt de professionelle klubber i den bedste og næstbedste række, men kan visse steder også være lavererangerende professionelle klubber. Yderligere syv ligaer er planlagt at blive inkluderet i organisationen i løbet af efteråret 2007, så organisationen fremover vil tælle 22 europæiske ligaer. Schweiz (Schweizer Fußballliga) har tidligere været med i gruppen i stedet for Skotland.

Nuværende medlemmer
 Belgien (Ligue Professionnelle de Football)
 Danmark (Divisionsforeningen)
 England (Premier League)
 Finland (Jalkapalloliiga)
 Frankrig (Ligue de Football Professionnel)
 Grækenland (Hellenic Football League)
 Holland (Eredivisie)
 Irland (FAI National League)
 Italien (Lega Nazionale Professionisti)
 Portugal (Liga Portuguesa de Futebol Profissional)
 Skotland (Scottish Premier League og Scottish Football League)
 Spanien (Liga Nacional de Futbol Profesional)
 Sverige (Foreningen Svensk Elitfotboll)
 Tyskland (Deutsche Fußball Liga)
 Østrig (Österreichische Fußball-Bundesliga)

Noter 

Fodboldorganisationer
Assist

Flere sportsgrene har en statistik kaldet assist:

I basketball, ishockey, fodbold og vandpolo er en assist en målgivende aflevering.
I baseball går en assist til hver defensiv spiller som rører bolden (efter den er blevet ramt af batteren) før der bliver lavet en putout.

Sport
Steal

Udtrykket steal (engelsk: stjæle) anvendes i forskellige sportsgrene:
I baseball betyder det at få en stolen base.
I basketball sker en steal når den defensive spiller aktivt tager ("stjæler") bolden fra en modspiller.
I curling er en steal når holdet uden hammeren (den sidste sten i en omgang) scorer.
Turnover

En turnover kan i sportsøjemed være flere ting:
Turnover, i amerikansk fodbold sker når angriberen mister fodbolden f.eks. på grund af en fumble eller interception.
Turnover (basketball), en turnover i basketball sker når en spiller fra et hold mister boldposition uden at have skudt mod kurven, f.eks. på grund af at han laver skridt eller ved et uheld smider bolden væk.
Turnover, i Rugby league sker når det angribende hold bliver taklet for 6. gang, eller de mister bolden.
Turnover, i Rugby union sker når det angribende hold mister bolden, ofte ved en ruck.

cs:Obrat
sk:Obrat
Rebound

En rebound i basketball opstår, når en spiller griber bolden efter et mislykket skudforsøg. Der skelnes mellem en offensiv rebound, hvor det angribende hold beholder bolden inden for egne rækker efter skudforsøget, og en defensiv rebound, hvor modstanderholdet får fat på den tabte bold.

I NBA føres der statistisk over antallet af rebounds for hver enkelt spiller. Wilt Chamberlain er indehaver af rekorderne for flest rebounds i den regulære sæson i karrieren (23.924), højeste gennemsnit af rebounds (22.9 pr. kamp), flest rebounds i en enkelt sæson totalt set (2.149) og gennemsnitligt (27,2 pr. kamp), flest rebounds i en kamp i den regulære sæson (55) og i en kamp i slutspillet (41) samt rekorden for flest All-Star Game-rebounds (197). Han førte NBA i rebounds i 11 forskellige sæsoner.

Se også
 Ripost

Basketball

nl:Rebound
Roland Nilsson

Roland Nilsson (f. 27. november 1963) er en svensk fodboldtræner fra Helsingborg, der tidligere var spiller på topplan. Han har været træner for F.C. København i Superligaen, men blev fyret efter en halvsæson

Nilsson spillede 116 kampe for det svenske landshold og var bl.a. med ved VM i fodbold 1994 i USA, hvor Sverige vandt bronze. Som træner er Roland Nilsson kendt som en dygtig taktiker og mandskabsbehandler og foretrækker offensiv og flydende fodbold frem for den mere forsigtige tilgang. Han bliver, af flere journalister, sammenlignet med Ståle Solbakken idet at han også besidder et stort vindergen og ser pasningsspillet som værende en af de vigtigste faktorer.

Noter

Eksterne henvisninger 
 

Fodboldspillere fra Sverige
Fodboldspillere fra Helsingborgs IF
Fodboldspillere fra IFK Göteborg
Fodboldspillere fra Coventry City F.C.
Fodboldspillere fra Sheffield Wednesday F.C.
Personer fra Helsingborg
Fodboldspillere fra GAIS
Fodboldtrænere fra Sverige
Fodboldtrænere fra Malmö FF
Deltagere ved verdensmesterskabet i fodbold 1990
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994
Deltagere ved det europæiske mesterskab i fodbold 2000
Thomas Ravelli

Thomas Ravelli (født 13. august 1959) er en svensk tidligere fodboldmålmand. Ravelli spillede 143 landskampe for Sverige, hvilket er rekorden for det svenske landshold. Han spillede bl.a. for Sverige ved VM i fodbold 1994 i USA, hvor Sverige vandt bronze.

Klubber som spiller 
 1978-1989: Östers IF
 1989-1997: IFK Göteborg
 1997-1998: Tampa Bay Mutiny

Fodboldspillere fra Sverige
Fodboldspillere fra Östers IF
Fodboldspillere fra IFK Göteborg
Deltagere ved verdensmesterskabet i fodbold 1990
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994
Vejsvin

Vejsvin er en folkelig betegnelse for de – oftest ukendte – personer, som bidrager til at skæmme landskabet langs vejene ved at kaste affald, emballage, beklædningsgenstande m.m. ud fra køretøjer. En særlig variant består i at man skaffer sig af med sit affald ved at efterlade det i eller ved rastepladsernes affaldsbeholdere. Nogle debattører mener, at problemet er voksende, mens andre stoler på, at den større mængde svineri blot er et udslag af en øget trafiktæthed på alle vejtyper.

Det påstås ofte, at vejsvinene tilhører bestemte aldersgrupper eller socialklasser, men der findes ikke statistisk belæg for nogen af disse påstande. Under alle omstændigheder er adfærden formentlig et udslag af, at vejsvinet ikke overvejer spørgsmålet: "Hvem skal rydde op, når jeg ikke gør det?"

Flere kampagner har været iværksat for at begrænse svineriet; blandt andet har NCC haft flere biler kørende på det danske motorvejsnet med teksten "Vi rydder op, men DU betaler" på bagsmækken.

Danmarks Naturfredningsforening har hvert år store kampagner i april måned med indsamling af affald, af frivillige, både ved veje og i naturen. Alle der tilmelder sig affaldsindsamlingerne har mulighed for at deltage. Der udleveres dertil udstyr, såsom affaldsposer, trafikvest og andet.

Se også 
 Affaldshenkastning

 
Etik
Forurening
Miljø og samfund
Canigou

Pic du Canigou/Canigó  er et 2.785 meter højt  bjerg i den franske del af Pyrenæerne ud mod Middelhavet.
Canigou (på catalansk Canigó) opfattes som det spirituelle hjem for den catalanske nation. Det har inspireret til en historisk samling af sange kaldet Canigó, som alle starter med den sammme lovprisning af bjerget.

Ifølge traditionen blev bjerget første gang besteget i 1285 af Peter 3. af Aragonien.

Bjerge i Frankrig
Pyrenæerne
BiteFight

BiteFight er et online webbrowser rollespil hvor man er vampyrer mod vareulve. Det gælder så om at "bide" henholdsvis vareulvene og vampyrerne alt efter hvilken race man vælger. BiteFight findes på mange sprog og er lavet af det tyske firma Gameforge som specialisere sig i rollespil online.

 Official website

Internetspil
Rosamund Pike

Rosamund Mary Ellen Pike (født 27. januar 1979) er en britisk skuespiller. Hun har spillet med i James Bond-filmen Die Another Day, hvor hun spillede den snu og kolde Miranda Frost, og i Stolthed og fordom, hvor hun spillede den smukke Jane Bennett.

Udvalgt filmografi 
 Die Another Day (2002) – Miranda Frost
 Stolthed og fordom (2005) – Jane Bennet
 An Education (2009) – Helen
 Surrogates (2009) – Maggie Greer
 Johnny English Reborn (2011) – Kate Sumner
 The Big Year (2011) – Jessica
 Wrath of the Titans (2012) – Andromeda
 Kvinden der forsvandt (2014) – Amy Elliott Dunne
 Kærligheden kender ingen grænser (2016) – Ruth Williams Khama

Eksterne henvisninger 

 

Skuespillere fra England
Bond-piger
James Bond-skurke
Oscar-nominerede skuespillere
Bridget Jones' dagbog

Bridget Jones' dagbog er en roman af den engelske forfatter Helen Fielding. Det er en fortælling om den 30-årige, forvirrede og sjove Bridget Jones, der prøver at få livet til at op i en højere enhed, selv om hun er single, ryger og har en stor trang til kalorieoptælling.

Bogen og dens efterfølger er filmatiseret med Renée Zellweger, Colin Firth og Hugh Grant i de store roller. Første film er instrueret af Sharon Maguire og anden film af Beeban Kidron.

Romaner fra England
Litteratur i 1996
Nørreport (Aarhus)

Nørreport   er et vejstykke der går fra enden af Nørrebrogade til Kystvejen i Aarhus. Navnet stammer fra Studsgades port. Nørreport er en sammenlægning af tre af de ældste gader i forlængelse, den nordligste del fra Studsgade til Knudrisgade er oprindelig en del af Studsgade. Strækningen mellem Studsgade og Mejlgade er den tidligere Fægyde som eksisterede indtil 1860'erne, da beboerne foranledigede navnet ændret til Tværgade. Den sydligste del fra Mejlgade til stranden hed Havnegyde.

Bækken fra Vennelyst løb i en åben rende gennem den nordlige del af gaden indtil 1880'erne

Foran p-pladsen Nørreport 22 blev der i 1968 plantet otte lind, Tilia cordata. Ved en senere vejregulering i 1979-80 blev der plantet 37 aske, Fraxinus excelsior »WesthofGlory«, i vejens skillerabatter og fem røn, Sorbus latifolia, på hjørnet mod Kystvejen.

Nørrebrogade kan anlægsmæssigt føres tilbage til omkring 1760.

Letbanestation 

Letbanestationen ligger på krydset med Nørregade og Knudrisgade.

Eksterne links

Artikel om Nørreport i AarhusWiki

Gader i Aarhus
Nørrebrogade (Aarhus)

Nørrebrogade er en gade i Aarhus C som anlægsmæssigt kan føres tilbage til omkring 1760.
I 1868 blev det første stykke af Randersvejen (derfor forveksles Nørrebrogade ofte med Randersvej) – fra hvor Studsgades port havde stået til lidt nord for den senere anlagte Kirkegårdsvej – af byrådet navngivet Nørrebrogade.

Gaden fremstår som firesporet (to i hver retning), hvortil kommer to spor for Aarhus Letbane i midten. Gaden er en af de mest trafikerede indfaldsårer til byen.

Bemærk at navnet udtales med tryk på første stavelse og ikke på "bro" (i hvert fald fra 1950-1980)

Eksterne henvisninger 

Gader i Aarhus
Andreasskolen

Andreasskolen er en kristen friskole i Holbæk med skoleleder Janne Gammelmark Pedersen.

Skolen er oprettet i 1975. Den rummer omkring 230 elever med maks. 22 elever i hver klasse.

Skolen har klassetrin 0.- 9. klasse. Det kristne livssyn er grundlaget for den undervisning, de giver, og for den måde, de møder deres elever på.

Alle lærere har overvejende kristen baggrund, hvor de enten er fra folke- eller fra frikirker. Man behøver ikke være kristen for at blive elev på skolen.

Se også 
Foreningen af Kristne Friskoler

Eksterne henvisninger 
 

Etableret i 1975
Friskoler i Danmark
Uddannelse i Holbæk
Bygninger, konstruktioner og anlæg i Holbæk
Addis Black Widow

Addis Black Widow er en svensk musikgruppe bestående af Dianne Wiston (bedre kendt under navnet Cream), Armias Mamo (går under navnet Pigeon), samt musikere som Mitsu, Luies Ally og Deane J.

Deres debutalbum var inspireret af soulmusik fra 70'erne, men har gennem årene valgt at blande en del genrer, så som rock, R'n'B (Rythm & Blues) og rap (Rythm And Poetry)/hiphop. Gruppens navn Addis Black Widow er som et minde til Pigeons afdøde bror, Addis, som omkom i en trafikulykke som femtenårig, dengang de boede i Karlstad.

Et af gruppens primære kendetegn har været deres princip om at være hemmelighedsfulde. I starten af deres karriere hævdede gruppen, at de var fra USA og ikke kunne svensk, hvilket de senere har tilstået var løgn . De største hits er Innocent (1996), Wait – in Summer (2001) og Goes Around, Comes Around (2001). Gruppen stillede op til Melodifestivalen 2007 i Sverige med nummeret Clubbin, som endte på en sidsteplads. Cream deltog ikke, men de øvrige medlemmer hævder, at hun dog stadig er med i gruppen.

Diskografi 
 The Battle of Adwa, 1996 
 Addis Black Widow, 23. februar 2001

Referencer

Eksterne henvisninger 
 Addis Black Widow  – Officiel website

Musikgrupper fra Sverige
Louise Engell

Louise Engell Behrensdorff (født 13. april 1970 i Frederiksberg) er en dansk skuespillerinde og sangerinde.

Louise Engell har lagt stemme til figuren Barbie i den computeranimerede filmserie Barbie produceret af Mattel Creations (36 film i alt), samt dubbet flere andre animerede film.

Tidlige liv 
Louise Engell voksede op i en musikalsk familie. Hendes far John Nielsen, var bassist og sanger i bandet Blue Boys og hendes mor sangerinden Winnie Dorff udgav plader både i eget navn og sammen med blandt andet Gustav Winckler, Otto Brandenburg og andre af tidens store navne. Hendes forældre ejede sammen en musikinstrument og pladeforretning, hvor Louise som barn lyttede til kunstnere som Stevie Wonder, Nancy Wilson, Stan Getz, Sergio Mendes, Barbra Streisand og Joni Mitchell. Senere lyttede hun til kunstnere fra den engelske musikscene, Bryan Ferry, David Bowie, Pink Floyd og især Kate Bush.

Da Louise Engell i 1988 arbejdede som model i USA fik hun tilbud om at tage på ”World Tour” med Peter Gabriel som manglede en korsanger. Hun valgte at takke nej, da hun var for ung og perioden var for lang. Louise Engell vendte tilbage til Danmark og tog en uddannelse som skuespiller på Skandinavisk Teaterskole.

Karriere

Musikkarriere 
Louise Engell har lavet mange indspilninger og koncerter med blandt andre Martin Hall, Backseat Boys og Niels Lan Doky. I 1990 begyndte Louise Engell at komponere musik. Hun blev opdaget af manager Poul Martin Bonde fra Sony Music som sendte hende til London for at arbejde med Tina Turners producer Greg Walsh og George Michaels producer og keyboardspiller Chris Cameron. Det førte til hendes debutalbum Silky Pillows, der udkom i juni 2006. Pladen blev vel modtaget af både publikum og anmeldere og nummeret “Angels Cry” lå tre uger på P3's tjekliste. Gaffa skrev, at “er man til musical, vil man nok synes, det er herligt med denne rockede storladne popmusik, hvor Louise Engells stemme på et splitsekund hæver sig højt over lydbilledet af keyboard, trommer og guitar. Melodierne er voldsomt iørefaldende, og Louise Engell gør det som en anden Kate Bush.“

Dubbingkariere 
Louise har lagt stemme til adskillige tegnefilm og tv-produktioner. Blandt andet dubbede og sang hun hovedrollen til biograftegnefilmen Svaneprinsessen, siden har hun lagt stemme til produktioner som Barbie, Harry Potter, samt diverse Disneyfilm, hun er Minnie Mouse og fuglen Plet i 101 Dalmatinere, hun er Laa Laa i Teletubbies, Bobbel i Powerpuff Pigerne, Stuart Little, Pokemon, m.v.

Dubbingkariere

Dubbing som Barbie

Anden dubbing 

 Forskellige Disney-film - Minnie Mouse

 Teletubbies - Laa Laa
 Powerpuff Pigerne - Bobbel, Div. Roller
 Krampetvillingerne - Div. roller
 Digimon - Mimi
 Alvin og de Frække Jordegern 2 - Eleanor
 101 Dalmatinere (tv-serie) - Fuglen Plet
 Pokemon
 Stuart Little
 Powerpuff Pigerne - Filmen - Bobbel, Frk Keane, Sara Bellum
 Alvin og de Frække Jordegern - Div. roller
 Harry Potter

Referencer

Eksterne henvisninger 
 

Skuespillere fra Danmark
Sangere fra Danmark
Personer fra Frederiksberg
Ninna Cederholm

Ninna Cederholm (født 13. april 1974) er en dansk skuespiller og uddannet på Statens Teaterskole i 2001. Hun er mest kendt for sin rolle som Dorte i Bella, min Bella.

Filmografi

Film

Tv-serier

Eksterne links 
 
 Ninna Cederholms officielle hjemmeside 

Skuespillere fra Danmark